കള്ളനും തോല്പ്പിക്കാനാവില്ല നാടിന്റെ നന്മയെ മുണ്ടക്കയം: സാധനങ്ങള് മോഷണം പോകുകയും അതു തിരികെ ലഭിക്കുകയും മോഷ്ടാവിനെ പിടിക്കുകയുമൊക്കെ ചെയ്യുന്നത് നമ്മുടെ നാട്ടിലെ പതിവ് സംഭവങ്ങളാണ്. എന്നാല്, തന്റെ എല്ലാമെല്ലാമായ സൈക്കിള് നഷ്ടമായതോടെ ജീവിതത്തിന്റെ ഏകാന്തതയിലേക്ക് കൂപ്പുകുത്തിയ വിദ്യാര്ഥിയെ നേരിന്റെ പാതയിലേക്ക് കൈപിടിച്ചുയര്ത്തി നാടിനെ തന്നെ മാതൃകയാകുകയാണ് പഞ്ചായത്ത് അംഗം സി.വി. അനില്കുമാറും ഒരുപറ്റം യുവാക്കളും. സംഭവം ഇങ്ങനെയാണ്: പാമ്ബനാര് സ്വദേശിനിയായ അമ്മയും രണ്ട് മക്കളും ഒരു വര്ഷം മുമ്ബാണ് മുണ്ടക്കയത്ത് വാടകവീട്ടില് താമസം ആരംഭിക്കുന്നത്. പിതാവ് ഉപേക്ഷിച്ചു പോയതോടെ അമ്മ കൂലിവേല ചെയ്താണ് മക്കളുടെ വിദ്യാഭ്യാസം അടക്കമുള്ള നിത്യ ചെലവിന് തുക കണ്ടെത്തുന്നത്. ഇളയമകന് മുണ്ടക്കയം സിഎംഎസ് സ്കൂളിലെ പത്താം ക്ലാസ് വിദ്യാര്ഥിയായ അക്ഷയ് ജയിംസിന്റെ ഏക ഹോബി സൈക്കിള് റൈഡിംഗാണ്. ഇതിനോടനുബന്ധിച്ച് കെഎല് 34 ബ്ലോഗര് എന്ന പേരില് ഒരു യൂട്യൂബ് ചാനലും അക്ഷയ് സ്വന്തമായി നടത്തുന്നുണ്ട്. ഏതാനും മാസങ്ങള്ക്കുമുമ്ബ് അമ്മയ്ക്കും സഹോദരിക്കും കോവിഡ് പിടിപെട്ടതോടെ ഇവരെ കോവിഡ് സെന്ററിലേക്ക് മാറ്റി. ഈ സമയം അക്ഷയ് തനിച്ചായിരുന്നു വീട്ടില്. രാത്രിയില് വീടിനു പുറത്ത് ശബ്ദം കേട്ടെങ്കിലും തനിച്ചായതിനാല് വെളിയില് ഇറങ്ങിയില്ല. നേരം വെളുത്തപ്പോഴാണ് തന്റെ പ്രാണനായ സൈക്കിള് കള്ളന്മാര് അപഹരിച്ചത് അക്ഷയ് അറിയുന്നത്. സംഭവത്തില് പരാതി നല്കിയെങ്കിലും സൈക്കിള് തിരികെ കിട്ടിയില്ല. ഇതോടെ മാനസികമായി തളര്ന്ന അക്ഷയ് കൂട്ടുകാരില് നിന്നും അകന്ന് ഏകാന്തതയിലേക്ക് തെന്നിമാറി. ദിവസങ്ങള് കഴിയുത്തോറും കുട്ടിയുടെ മാനസികനില മോശമാവുകയും സാധാരണക്കാര്ക്കൊപ്പം കൂടാന് കുട്ടി തയാറാകാതെയുമായി. സംഭവം അന്വേഷിച്ചറിഞ്ഞ വാര്ഡ് അംഗം സി.വി. അനില്കുമാര് കുട്ടിക്ക് കൗണ്സിലിംഗ് അടക്കം നല്കി സാധാരണ ജീവിതത്തിലേക്ക് തിരിച്ചുകൊണ്ടുവരാന് ശ്രമിച്ചെങ്കിലും, സൈക്കിള് നഷ്ടമായതാണ് കുട്ടിയുടെ മനോനില മോശമാകാന് കാരണമെന്ന് തിരിച്ചറിഞ്ഞു. പിന്നെ കുട്ടിക്ക് ഒരു സൈക്കിള് വാങ്ങി നല്കുവാന് സോഷ്യല് മീഡിയയിലൂടെ സഹായമഭ്യര്ഥിച്ചു. തുടര്ന്ന് ഡിവൈഎഫ്ഐയുടെയും സുമനസുകളുടെ സഹായത്തോടെ 10,500 രൂപ വിലവരുന്ന ഒരു റൈഡിംഗ് സൈക്കിള് വാങ്ങി നല്കി. സിപിഎം കാഞ്ഞിരപ്പള്ളി ഏരിയ സെക്രട്ടറി കെ. രാജേഷ് വീട്ടിലെത്തി സൈക്കിള് അക്ഷയ്ക്ക് കൈമാറി, സി.വി. അനില്കുമാര്, എം.ജി. രാജു, റജീന റഫീഖ്, പി.ആര്. സുജേഷ് തുടങ്ങിയവര് പങ്കെടുത്തു. പുതിയ ചങ്ങാതിയായി സൈക്കിള് ചങ്ക് ബ്രോ ഒപ്പം കൂട്ടി പഠനത്തിലും റൈഡിംഗിലും ഉന്നത വിജയം നേടുമെന്ന ഉറച്ച തീരുമാനത്തിലാണ് കെഎല് 34 ബ്ലോഗര് അക്ഷയ് ജയിംസ്.